Eleki Krónika – 2005. február

Több, mint 1 millárd forintos munka kezdődik Eleken!
A napokban igen kedves levelet hozott a posta a Polgármesteri Hivatalba. Bár szóban már megerősítették, de senki nem akarta elhinni, hogy ilyen szerencse érheti Elek városát. A szerencse persze nem véletlen, hiszen az önkormányzat vezetőinek hosszú fáradságos munkája van ebben a pozitív kiértesítésben. Országosan 11 milliárd forintot lehetett a beérkezett pályázatokon megnyerni. 3214 önkormányzat pályázhatott, ebből Eleknek sikerült 1 milliárd forintot elhozni.
„Tisztelt Polgármester Úr! Örömmel értesítem, az Európa Terv Környezetvédelem és Infrastruktúra Operatív Program Szennyvízelvezetés és Tisztítás Fejlesztése pályázati felhívásra 2004. július 26. napján beérkezett „Szennyvíz- csatorna-hálózat Fejlesztés és Szennyvíztisztító telep bővítés a Maros hordalékkúp vízbázis védelme érdekében” című pályázatát a projektkiválasztási bizottság javaslata alapján 915.506.000.- Ft összegű támogatásra érdemesnek ítélte. A projekt megvalósításához az Európai Regionális Fejlesztési Alap 674.583.000.- Ft-ot és a hazai központi költségvetés 240.923.000.- Ft-ot biztosít. A támogatás folyósításának előfeltétele a támogatási szerződés megkötése, a Gazdasági és Közlekedési Minisztérium Környezetvédelem és Infrastruktúra Operatív Program irányító hatóságával.”
A megnyert összeg lehetővé teszi a szennyvízcsatorna-hálózat V. ütemének megépítését. A csatornaépítés 762 ingatlanbekötést érint, 6994 fm vezeték kiépítéssel. Ezen kívül 10544 méter gyűjtővezeték épül, valamint 1117 fm nyomott vezeték. Épül tovább 5 db szennyvízátemelő. A szennyvízcsatorna-hálózat bővítése az alábbi utcákat érinti: Hunyadi, Bólyai, Liszt F., Vécsey sor, Pöltenberg, Kisfaludy, Rákóczi, Kun B., Szőlő sor, Tél, Batthyányi, Temető sor, Gyulai út, Táncsics M., Kossuth L., Gerolzhofen n., Sport tér, Kölcsey, Szt. István, Széchenyi, Tavasz, Madách, Ottlakai, Zrínyi, Kígyó, Zalka és Petőfi. A szennyvíztisztító telep jelenlegi 360 köbméter napi befogadó képessége 600 köbméter napi befogadóképességre változik a bővítéssel, valamint az alkalmazott technika cseréjével. A beruházást 2005. szeptem- berében szeretnék indítani. Ez ideig le kell folytatni a közbeszerzési eljárást és 2006. októberben be kell fejezni a teljes beruházást. A kiviteli tervek elkészítése folyamatban van. Ettől az időponttól 6 hónapos próbaüzemmel számolva a teljes befejezést 2007. első negyedévére tervezik. A teljes bekerülési költség 963.590.000.- Ft, így önerőre összesen 48.184.000.- Ft-ra lesz szükség. Az önerőt a korábbi gyakorlatnak megfelelően társulati formában szeretnék előteremteni. A közbeszerzési és kiviteli terv készítését, melynek további költsége mintegy 48 millió forint, a Pályázat Előkészítő Alap (PEA) irányító hatóság magára vállalta, így ezen költség térítésétől is mentesül az önkormányzat. A fejlesztéssel a város lakóinak régi álma teljesül, így ingatlanainknál a teljes közművesítés megvalósulhat.
Egyéb pályázatokról:
A Semmelweis utcai 1000 adagos konyhához étkezde építéséhez 49 millió forintot nyert az önkormányzat. Az építkezés és teljes felszerelés bekerülési költsége 73 millió forint. Jelenleg az építési engedély már megvan, a közbeszerzési, kivitelezési terv is rendelkezésre áll. A közbeszerzési eljárás folyamatban van. Várhatóan a munkálatok június végén indulnak és a tervek szerint szeptember végén kerülhet átadásra.
A „21. századi iskola” pályázat a Lökösházi út 17-19. sz. alatti épületeiben elkezdődött a felújítás március 1-jén. A munkálatokat 2005. júliusig kell befejezni. Az 52 millió forint pályázaton nyert pénzből közel 21 millió forintot fordítanak a felújításra és 30 millió forint a számítástechnikai eszközök beszerzését szolgálja.

Tisztelt Eleki Lakosok!
Önök bizonyára észrevették, hogy városunkban nagyarányú beruházások folynak. Most egy újabb szakaszához érkezett a városszépítés. A város lakóinak régi álma válhat valóra a főtér átalakításával, korszerűsítésével. Az átalakításhoz szükséges tervek elkészültek a hatályos rendelkezések szerint. Tájékoztatjuk Önöket, hogy 2005. április 4-től az alábbi forgalmi változásokra lehet és kell számítani. A főtér építési munkálatai miatt az autóbusz-forgalom egy része elterelődik.
A Lökösházáról jövő forgalom a volt Keverő üzem mellett az Ottlakai, a Hősök és Szt. István úton csatlakozik a Gyulai, illetve Kétegyházi úti forgalomhoz. A Lökösházára menő forgalom megállóhelye a Polgármesteri Hivatallal szembeni ideiglenes autóbuszmegálló lesz. A jelenlegi két autóbuszmegálló hely (ABC előtti és a főtéri) áthelyeződik. A Lökösházáról érkező és induló járatok a templom melletti (48-as szobor) megállóból indulnak Gyula és Kétegyháza irányába. A Gyuláról jövő járatok a Polgármesteri Hivatal előtt és a buszfordulóban állnak meg. A Kétegyházáról érkező járatokról a park és a László-ház előtti megállónál, illetve a buszfordulónál szállhatnak le az utasok. A többi megállóhelyet a változás nem érinti. A mellékelt térképről tájékozódhatnak Kedves Olvasóink. A munkálatok befejezésének várható határideje 2005. május 30.

Szalagavató ünnepség a középiskolában
A tél végének a tavaszi idéző eseménye volt a Radványi György Középiskolában a végzős tanulók szalagavató ünnepsége. A Reibel Mihály Művelődési Központban megtartott ünnepségen szinte minden hely ki volt használva. Örömünkre szolgálhat, hogy a nappali tagozatos diákok mellett az „öreg” (esti tagozatos) diákok is felsorakoztak. Így összesen 120 fő mellére tűzhették fel a szalagot.
Az ünnepség kezdetét a Himnusz felcsendülése jelezte, majd a rövid köszöntő után Mistina Alexandra szavalata következett. Ezután Singer Ferenc igazgató-helyettes osztotta meg ünnepi gondolatait a hallgatósággal. Az ünnepség színvonalát emelte a Gyulai Erkel Ferenc Művelődési Központ Körös Táncegyüttesének és Alapfokú Művészeti iskolájának Néptánc tanszakának tanulóinak műsora, melyet Gyalog László művészeti vezető irányításával adtak elő. (Csak zárójelben jegyzem meg, hogy a produkcióban az eleki ifj. Rusz Miklós is részt vett, így biztosítva van a továbbvitele a családi hagyománynak.) Az előadott táncok: Palotás, Kalotaszegi és Mezőségi táncok voltak. A szalagavató legünnepélyesebb pillanatai azok voltak, amikor a szülők, rokonok, ismerősök, barátok előtt feltűzték a szalagot a tanulóknak. Milyen szép volt, mennyi virág és ajándék talált gazdára! Csak előre fiatalok!
„Az életcél boldogság, de előbb
Fáradni kell, hogy ezt a célt elérd,
Úgy ingyen ahhoz senki sem juthat.
Ahhoz nagyon sok mindenféle kell.”

Répássy Róbert Eleken
2005. február 25-én a Fidesz helyi szervezete sajtótájékoz- tatót tartott a Reibel Mihály Művelődési Házban. Jelen volt Répássy Róbert, a Fidesz országgyűlési frakcióvezető-helyettese, illetve a kerület országgyűlési képviselője, Tóth Imre /Fidesz Magyar Polgári Szövetség / is /A médiát az MTI, a Békés Megyei Hírlap, a Heti Délkelet, Gyula Tv, a Sarkad Tv, az Elek Tv, illetve az Eleki Krónika képviselte./
A sajtótájékoztatón Répássy Róbert elmondta azt, hogy ebben az évben ez az első ilyen jellegű fórum, amin részt vesz. Ilyen fórumokra szükség van az egész országban, mert igazán csak így lehet megérteni az emberek problémáit, de Orbán Viktor is meghirdette azt, hogy 2005 legyen a konzultáció éve!
A frakcióvezető-helyettes kiemelte azt, hogy Magyaror- szágon tisztább, ügynökmentes közéletet kell teremteni, mert ebben nem állunk jól.
Utána Tolnai Péter, a Fidesz Békés megyei alelnöke a következőkről számolt be: Nem régen költözött a családjával együtt Elekre, de elég hamar beilleszkedett a helyi közéletbe, sőt még az eleki Fidesz vezetőjének is megválasztották /a korábbi elnök, Kecskeméti János volt/. Ma már kb. 40 tagja van az eleki Fidesz-nek, a helyi képviselő-testületből is hatan léptek be az egykori függetlenek közül! A párt a jövőben az itt élő emberek problémáival akar foglalkozni, hisz pl. Eleken is jelentős a munkanélküliség.
Majd ezt követően Turóczy András, az eleki Fidesz új alelnöke azt tartotta fontosnak elmondani, hogy többet kell tenni a helyi emberekért is. Meg kell jeleníteni a Fideszt az önkormányzatban is, mert ez az a politika, amely a jobb jövőt jelenti!
A tájékoztatón fontos téma volt a gazdatüntetés is, melyről Tóth Imre mondta el gondolatait, hisz ő is járt a helyszínen.
A sajtótájékoztató végén a média képviselői kérdéseket tehettek fel a jelenlévő politikusokhoz. A kérdések egy része a Fidesz taglétszám- növekedésére, az ügynöktörvényre, illetve a hazai médiaviszonyokra vonatkozott.
Tóth Imre pedig elmondta még azt is, hogy Gyulán egy idős házaspár /93-92 éves/ is kérte a felvételét a a Fideszbe, az ő tagkönyvűket Orbán Viktor fogja aláírni!
18 óra 30 perckor a művelődési ház nagytermében megkezdődött a fórum, de előtte a nagy számú érdeklődő /130 fő/ még egy perces felállással tisztelgett a kommunista diktatúra áldozatai előtt /február 25-én ennek van az emléknapja/.
A fórumon a szónokok tulaj- donképpen azt fejtették ki bővebben, amit korábban a sajtótájékoztatón röviden elmondtak.
Utána a jelenlévők a fórum jellegének megfelelően elmondhatták a véleményüket, illetve kérdezhettek is, ami azért is érdekes volt, mert mindkét nagy politikai oldal képviseltette magát.
A fórum kötetlen beszélgetéssel zárult a késő esti órákban.
Legvégül annyit lehetne elmondani, hogy igen is szükség van az ilyen jellegű politikai rendezvényre is, hisz az érdeklődők első kézből kapnak információkat, és ez teljesen más, mintha valaki a médiából tenné meg ugyanezt! /A szervezőket mindenképpen dicséret illeti meg, mint ahogy a résztvevőket is./
Rapajkó Tibor

Ügynök voltam
Divatja van. Az allábbi dolgoknak nagyon nagy divatja van. Pedig ha tudnák! Pedig még is tudják. Nem hiszik? Olvasván e hangos tükröt, majd elhiszik.
- Én, egyes szám, egyes személy, ügynök voltam. Bizonyos időközönként jelentettem. Ha akartam, ha nem. A jelentések, melyeket mindig szóban tettem meg, eljutottak az illetékes helyre, ott regisztrálták ad-acta tették, majd a kellő időben az összesített jelentések alapján, szigorú intézkedéseket foganatosítottak.
- Joggal vetődhet fel a kérdés, hogy mi ebben a divat? Hát a jelentgetés. Nem az amit műveltem sokad magammal! 
- A jelentgetők jelentgetése! Különböző fórumokon, média orgánumokban. Én megelégeltem ezt a divathullámot. Engem ne jelentgessen senki azért mert én is jelentgettem. Most itt, a nagy nyilvánosság előtt átvilágítom magam. Meg másokat is. Hadd tudják meg. Had rettegjék. Hogy kik? Hát akiről esetleg a jelentésem alapján kiderül, hogy ő is jelentgető volt.
Kezdtem az I/A ügyosztálynál. Amint gyakorlatra tettem szert a jelentés tevésben, feljebb soroltak. Végig jártam az összes létező osztályt egészen a VIII/A-ig. Ekkorra már olyan nagy tudású lettem, hogy a minőségi elvárások alapján besorolhattak a kiemelt, még titkosabb I/A-ba. Idegen nyelven is jelentést tettem. Természetes oroszul. És ez így ment még négy évig. Fizetséget a teljesítményemért nem kaptam, hiszen ha fizetést kapok, akkor más jelentgetőnek is járt volna az anyagi ellenszolgáltatás. És ez, az ország csődfenyegetettsége miatt, lehetetlen volt.
- Igen bizony! Én vállalom Én kiállok meg elismerem! Vállalom a megvetést. Meg mindent! Önkéntes I/ meg sok/A-s szóbeli jelentgető voltam. Hamut szórok a fejemre. Miattam egy-két embernek kerékbe tört a karrierje. Osztályt kellett ismételnie. Hát igen. Ma is jelentek. Utoljára. Itt és most:
- Ország vigyázz! Magyarország Tanárnőnek jelentem, az osztály létszáma tízmillió fő. Hiányzik, a józanság.
- Lehet hogy a hiányzó jelentése miatt évet kell ismételnünk?
Mokán Mihály

Március 15-ét ünnepeltük
Március 15-e a magyar nép nemzeti ünnepe. Petőfiék, a márciusi ifjak megváltó erejű lelkesedése, vértelen forradalma nyomán az alkotmányos állam érett gyümölcsként hullott a nemzet ölébe. A mámoros és szélsebes tavaszi eseményeket – tudjuk – a tél kemény megpróbáltatásai követték.
Az idei március 15-e szinte az első igazi tavaszi nap volt. A városi ünnepségen a megszokottnál is többen tisztelegtek és helyezték el koszorúikat, virágaikat a 48-as emlékműnél. Ünnepi beszédet Pluhár László polgármester mondott. Beszédében felidézte az 1848. márciusi eseményeket, szólt arról, hogy ünnepünk legszebb, legfontosabb gondolata a szabadság. Mit is jelent nekünk ma? A szabadság a létezés, az alkotás segítője, de egyúttal közös alkotás is. „Elődeink is nagyon megbecsülték 1848 emlékezetét, és most nekünk, egy békés rendszerváltoztatás gyermekeinek is meg kell becsülnünk. Szerencsésnek mondhatjuk magunkat, mert a magyar nemzet polgáraiként büszkén nézhetünk a múlt tükrébe, és erőt meríthetünk belőle a jövő kihívásaihoz. Ha erősen él bennünk egy szebb, szabadabb jövő reménye és képesek vagyunk együtt egymásra támaszkodva nekirugaszkodni a megvalósításnak, méltók lehetünk, méltók leszünk 1848 örökségéhez. Ez ad értelmet az ünnepségeknek, a közös elmélkedésnek. A forradalom kitörése után két nappal Jókai Mór megjósolta: » Míg magyar él, míg szabad ember él e honban, kegyelettel fognak visszagondolni ez évre, annak történelmére, s történelemalkotó alakjaira. «”.
Az ünnepségen a dr. Mester György Általános Iskola és a Talentum Művészeti Alapfokú Iskola tanulói adtak igen színvonalas műsort.

Cigánybál 2005
Amikor beléptünk a szépen berendezett terembe, magam sem hittem, hogy minden teríték mögött bálozók ülnek majd. Valahogy a 60-as évek hangulatát idézte a hely. A terem ajtói átnyitva, mindenhol asztal, szék. Aztán minden a forgatókönyv szerint történt. Elegáns vendégek érkeztek a batyus bálnak megfelelő elemózsiával, étellel, itallal. Mire megkezdődött a mulatság, a terem megtelt kellemes zsongással. A szervezők köszöntötték a megjelenteket, majd az eleki gyermekcsoport műsora aratott osztatlan siker. (Hála! Van utánpótlás). A jó hangulatról a dobozi zenekar gondoskodott oly módon, hogy senkinek sem jutott eszébe a beígért budapesti zenekar hiánya.
A bálat megtisztelte jelenlétével (beszédet is mondott) Lukács Mihály országgyűlési képviselő, Tolnai Péter, Békés Megye Képviselő-testülete Nemzetiségi és Etnikai bizottságának elnöke, Pluhár László polgármester és Turóczy András alpolgár- mester is. A vendégek között találhattuk a szomszédos kisebbségi önkormányzatok vezetőit, képviselőit.
Hogy hogyan lehetne jellemezni a bál hangulatát? Békés, egymást tisztelő emberek találkoztak és mulattak hajnalig. Köszönet a szervezőknek Drágos Józsinak és Jolikának, akik mindig mindenre figyelve irányították az est programját.

Baráti kapcsolatok mélyülnek Faget város iskolájával
Nagy készülődés előzte meg a Faget (Facsád) város iskolája képviselőinek látogatását a Radványi György Középiskolában. Az iskola vezetősége már járt a romániai Facsádon, ahol csodálatos fogadásban volt részük. Ennek köszönhetően diákok is közös rendezvényen vettek részt, ahol ismerkedhettek az ottani táj bámulatos szépségével, az ottani szokásokkal, kultúrával.
A vendégek február 19-én érkeztek, 15 pedagógus az igazgató úr vezetésével. Szombaton délelőtt, az érkezés után Gyulán tettek egy sétát a vendégek, ismerkedtek a város nevezetességeivel, majd az ebéd után Elek város kiemelt nevezetességeit, építményeit, szobrait nézhették meg, és természetesen az iskolát, a tangazdaságot. Délután fogadta a vendégeket Pluhár László polgármester úr, ahol Elek városáról tartott ismertetőt, majd ajándékokkal kedveskedett a vendégeknek.
Nem maradhatott el a sport kérdése sem. A tanárok közötti „meccs” végeredménye 4:3 a vendégek javára. Vacsora után kötetlen beszélgetés folyt a kapcsolatok további fejlesztésének kérdéseiről, a turisztikai lehetőségek kihasználásáról, az iskolák közötti pedagógiai programokból adódó közös célok megvalósításáról. A kellemes este után másnap a reggelit követően a vendégek Békéscsabára látogattak, ahol a városnézés után megtekinthették a nagy bevásárlóközpontokat.
Reméljük, hogy a látogatás tovább fejleszti az iskolák közötti kapcsolatot.

„Böjt közepe”, vagyis „Mitte in der Fasta”
Az eleki németeknél régi hagyomány a „Böjt közepének” a megünneplése. Egy kis „turpisságot” jelentett az ünnep megrendezése. Ismeretes, hogy a böjti időben húst nem lehet fogyasztani, így megrendezték ezt a napot, hogy becsempésszenek egy kis kolbászt a böjti ételek közé.
Régen a felnőtt fiúk csoportokba verődtek és a „puca” bábúval végigjárták az ismerős (főleg lányos) házakat. Svábul énekeltek rigmusokat, köszöntőket. Ezért az énekért tojást, füstölt kolbászt, bort kaptak. A kapott tojásokat összegyűjtötték, kifúrták a tojások végeit és azokon keresztül kifújták a tartalmát. Ezeket a tojásokat felfűzték egy hosszú madzagra, kalárisba kötötték és kivitték a kút felett magasodó női alak „Rézi” nyakába. Másnap mindenki tudta, hogy böjt közepe volt. A fiatalok visszamentek a lányos házhoz, ahol már addig elkészült az ízletes tojásos-kolbászos rántotta. Énekelve vidám hangulatban elfogyasztották a finom ételt.
Ezt a hagyományt az Eleki Németek Egyesülete a mai napig őrzi és rendezi. A különbség az előzőekben leírtakhoz képest az, hogy most már nem járják végig a házakat, hanem a meghívott vendégek hoznak magukkal tojást, kolbászt. Az egyesület pedig az üdítők, ásványvizek megvásárlásával járul hozzá a rendezvény sikeréhez. Március 3-án Szelényi Ernő elnök úr köszöntötte az egybegyűlteket. Ezalatt a sok tojásból és a kolbászból ügyes, szorgos egyesületi asszonykezek nagyon ízletes rántottát készítettek. Az idősebb korosztály mellet az ifjúsági csoport tagjai is részt vettek ezen a hagyományőrző rendezvényen, Leimen Közösségi Házban. A jó hangulatról Zimmermann Ferenc Nívó-díjas zenész gondoskodott gombos- harmónikájával. A vacsora elfogyasztása után „Rézi” nyakába felakasztották a tojásokból összefűzött kalárisokat. Dr. Illyés Józsefné, a gyulai Német Regionális Iroda vezetője és férje is tiszteletüket tették e jó hangulatban elköltött vacsorán.
Minden résztvevő elégedetten, jóllakottan indult hazafelé a hűvös, csúszós éjszakában.
Nádor Mária

Jubiláló magyar bál...
Az idén 10. évfordulójához érkezett a magyar bál szervezése. 1996-ban Zsidó Ferenc és az Újtelepi Jutka Presszót üzemeltető Csuvarszki házaspár elhatá- rozták, hogy a kisebbségi bálak mellett legyen magyar bál is. Az elhatározásból valóság lett.
Március 12-én az esős idő ellenére sorban érkeztek a vendégek a Művelődési Központba. Már a bál előtti napokban elkeltek a jegyek, olyan nagy volt az érdeklődés. Lassan megtelt a nagyterem és a kisterem is, mindenki kicsomagolta a batyuját, amit fogyasztani kívánt. Árgyelán György igazgató úr köszöntötte a szórakozásra összegyűlteket. Külön üdvözölte Tolnai Péter urat, a Békés Megyei Nemzetiségi és Etnikai Bizottságának elnökét, Elek város polgármesterét, Pluhár László urat, dr. Heim Lajosné alpolgármester asszonyt és Turóczy András alpolgármester urat is. Üdvözölte a kisebbségi önkormányzatok, illetve egyesületek megjelent elnökeit, Szelényi Ernő urat és Drágos József urat. Jól megszervezett ünnepi műsorban gyönyörködhettek a résztvevők, Gál László és Gera Krisztina hozzáértő tánctanítását az Elek Táncegyüttes és a Pacsirta Táncegyüttes tagjai produkálták magas színvonalon. 15 helyi pár táncolt az est folyamán. Fergeteges sikerrel mutatták be a somogyi és a kalotaszegi táncokat, valamint a dél-alföldi és a békési táncokat. Az utolsó lépéseket szűnni nem akaró tapsvihar köszöntötte. A táncosok után a Jeszenszky zenekar lépett a színre, ők játszották a bál alatt a talpalávalót. Feltűnő volt, hogy nagyon sok kokárdával díszített fiatal vett részt a bálban. Úgy érezte az ember, mintha a „márciusi ifjakat” képviselték volna, természetesen nem olyan értelemben, mint az 1848-ban történt. A hangulat egyre fokozódott az éjféli tombolahúzásig, ahol értékes nyeremények találtak gazdára. A fődíjak egyike volt Csontos Rozália naiv festő alkotása „Alkonyi táj” címmel, de egy 10.000.- Ft-ot érő ajándékkosár is boldog nyertesre talált. A báli jó hangulat hajnal 4 óráig tartott. Dicséret és elismerés illeti a Művelődési Központ dolgozóit az ízléses asztaldíszítésért, a feliratozásért, melynek alapján mindenki könnyen megtalálhatta a helyét. Az Elek Tv munkatársai is részt vettek a rendezvényen, tehát aki valamilyen akadály miatt nem jutott el a bálba, ne keseredjen el, mert megnézheti a bálról készült összeállítást az Elek Tv műsorában.
Nádor Mária

Bocsánatkérés és helyreigazítás
Az Eleki Krónika 2005. február 17-i számában a 3. oldalon megjelent „A Magyar Kultúra Napja” c. cikkben részben elírás, részben hiányosság történt. Az elírás a felső tagozat próza kategóriájában történt, itt 1. lett Újházi Tünde (Elek, 6.b. és nem 5.b. osztályos tanuló). A 7-8. osztályos próza kategóriában helyezést elért tanulók kimaradtak a cikkből. 1. helyezett Pinti Boglárka (Elek, 7.a.), 2. helyezett Behán Krisztina (Elek, 7.a.), mindketten a dr. Mester György Általános Iskola tanulói.
Az érintettektől elnézést kérünk a tévedésért.
Nádor Mária

Húsvéti szokások
A nyuszi meg a tojás
Miközben az évezredek során új és újabb társadalmi rendszerek váltották egymást, és gyökeresen megváltoztak az életkörülmények, az év jellegzetes ünnepei korokon, népeken és társadalmi formákon átívelő különös állandóságot mutatnak. Így van ez a húsvéti szokásokkal is.
Ismeretes, hogy a pogány germánok isteneik tiszteletére ilyenkor, a tavasz kezdetén nagy tüzeket gyújtottak Ebből például úgy lett ma is élő egyházi gyakorlat, hogy amikor Szent Bonifác a németek VIII. századi térítő apostola nem tudta őket rábírni a szokás elhagyására, akkor mint nagyszombati tűzszentelést beemelte a húsvéti katolikus liturgiába.Az avatatlan szemlélőnek ezért úgy tűnhet, hogy a húsvéti disznócsülök, a piros tojás és a locsolkodás is szorosan kapcsolódik Jézus Krisztus feltámadásához, és vele teljesen egy ünnepet alkot. Itt azonban két különböző dologról van szó. Egyrészt egy nyilvánvalóan keresztény ünnepről, másrészt egy minden elemében pogány tavaszünnepről, amelynek lényegi, központi részét a kereszténységgel élesen szemben álló mágikus eljárások és pogány hiedelmek alkotják. A tavaszünnep üzenetének megfelelően a rítusok, a jelképes cselekedetek és tárgyak kezdettől fogva az életet, a termékenységet, a szaporodást voltak hivatottak szolgálni. A húsvét hétfői locsolkodás a néprajz egyértelmű tanúsága szerint a termékenységvarázslás egyik klasszikus formája. A férfiak ugyanis azért öntözték meg az asszonyokat, lányokat, hogy így biztosítsanak számukra termékenységet és egészséget.A tojás is ősi pogány termékenységszimbólum. Színezése, díszítése is mágikus erejét volt hivatott növelni. Éppúgy megvolt a színek jelentése, mint a mintáké. Eszerint a domináns szerepet játszó piros a vér, az élet szimbólumaként szerepelt, s egyben védelmet is tulajdonítottak neki..A húsvéti nyúl szaporasága miatt volt ugyanilyen szimbólum.
Kristóf Kronél

Rendőrségi felhívás
A Békés Megyei Rendőr-főkapitányság Bűnügyi Osztálya emberölés ügyében folytat nyomozást ismeretlen tettes ellen, aki 2005. március 18-án 08 óra 20 perc és 09 óra 10 perc közötti időben a Békéscsaba, Luther u. 10. szám alatt lévő „Harmónia” Vadász- és Fegyverboltban megölte az üzlet tulajdonosát, Cs. Gy. békéscsabai lakost és onnan különböző lőfegyvereket, sörétes vadászpuskákat, marok-lőfegyvereket tulajdonított el.
A rendőrség kéri a lakosság segítségét, azok jelentkezését, akik a bűncselekmény elkövetésének idején a helyszín közelében tartózkodtak és bármilyen, a bűncselekménnyel összefüggésbe hozható, illetve a nyomozást elősegítő jelenséget észleltek, így különösen ha vérrel szennyezett ruházatú, illetve a fegyverek szállítására alkalmas csomagot vivő személyt láttak.
Bejelentést személyesen, vagy telefonon a főkapitányságon (telefon: 66-523-700) vagy a 107-es segélyhívó számon lehet tenni. A Békés Megyei Rendőr-főkapitányság vezetője nettó 1.000.000 Ft., (egymillió forint) díjat tűzött ki a nyomravezető részére, aki az elkövető felderítését eredményező bizonyító erejű információt hoz a rendőrség tudomására.
A nyomravezető személyét a rendőrség bizalmasan kezeli.”

Az influenzáról
Az influenza fertőző betegség. Okozója az influenzavírus (Orthomyxovírus influensae), melyet 1933-ban izoláltak először. A vírusok cseppfertőzéssel, nyálcseppecskék vagy kicsiny aeroszolok segítségével terjednek. A fertőző forrás a beteg, vagy a lappangási idő alatt vírushordozó ember. 
A nagy járványok ősszel és télen zajlanak, ilyenkor sok millió ember is fertőződhet. Nagy tömegeket érintő járványok 3-4 évente zajlanak.
A lappangási idő 1-3 nap. Az orron, vagy szájon át belélegzett vírusok lerakódnak a légutak nyálkahártyájában, behatolnak a sejtekbe és szaporodni kezdenek. Ez a folyamat a sejtek pusztulását eredményezi. 
A betegség kezelése: A szövődménymentes influenza kezelése tüneti: ágynyugalom, lázcsillapítók (az aszpirin kerülendő!), C-vitamin, bő folyadékbevitel, szükség esetén orrcsepp és köhögéscsillapító. Az antibiotikumok a vírusok ellen hatástalanok, ezért ilyenkor szedésük felesleges. 
Szövődmény fellépésekor a kezelést antibiotikummal kell kiegészíteni, a beteg állapotától függően kórházi elhelyezés is indokolt lehet. 
Megelőzés: ajánlatos az általános higiénés szabályok fokozott betartása, a beteg elkülönítése csecsemőktől és idős, beteg emberektől. Járvány esetén az ÁNTSZ rendelkezik a járványosztályok felállításáról, kórházi látogatási tilalmat rendelhet el, korlátozhatja a nyilvános összejöveteleket.
Védőoltások: A védettség a beadást követően kb. két héttel alakul ki teljesen. A védőoltás haté- konysága 85-90 százalékos. 
Védőoltást mindenki kaphat, a fertőzésveszélynek (pl. egészségügyi dolgozók), illetve a szövődményeknek (idősek, krónikus betegek) fokozottan kitett személyeknek feltétlenül ajánlott.
Influenza-jelentés –2005. március 
A fővárosban és az Észak-Dunántúlon csökkent, míg az ország keleti felében tetőzött a megbetegedések száma 
Az influenzafigyelő-szolgálat adatai alapján 2005. március 7-13. között az ország lakosságának 0,7%-a, mintegy 70 ezer beteg fordult orvoshoz influenzaszerű tünetekkel, kb. 10%-kal többen, mint az előző héten. 
A 100 lakosra jutó megbetegedési szám alapján a lakosság érintettsége Pest (1,3%), Szabolcs- Szatmár-Bereg (1,2%) és Komárom-Esztergom megyében (1,2%) volt a legmagasabb, az országos átlag közel kétszerese. A legkevésbé érintett Borsod-Abaúj- Zemplén, Csongrád és Somogy megye, ahol a morbiditás 0,3%-nál alacsonyabb volt.
A betegek 33,1%-a gyermek, 39,9%-a 15 – 34 éves fiatal felnőtt, 20,8%-a középkorú, 6,2%-a 60 éven felüli volt. A pozitív minták aránya ezen a héten volt a legmagasabb a 2004-2005-ös influenza szezonban.
Kristóf Emilia

Farsang az iskolában
Idén a szibériai hideg miatt egy hét csúszással került megrendezésre február 17-én az alsós, 18-án a felsős farsang. Helye ismét a Városi Sportcsarnok volt. Az alsós farsangot a 3. évfolyam osztályfőnökei, a felsőst a 7.-es osztályfőnökök szervezték. Nagy segítségükre voltak ebben a munkában a tanulók és szüleik, akik a helyszínen árulták a tombolát, és a belépőjegyeket. Finomabbnál- finomabb süteményeket is készítettek erre az alkalomra, amit szintén árultak. Ezek bevételei az osztályok pénztárait gazdagítják. Nagyon jól jön ez majd tavasszal, amikor megkezdődnek az osztálykirándulások. 
Mindkét rendezvényt támogatta Elek Város Önkormányzat Képviselő-testületének Kulturális Bizottsága, a Turóczy Diszkont és Duma Annamária cukrász, aki szebbnél szebb figuratortákat készített a rendezvényekre. Az alsós farsang támogatói voltak: a Gyöngyvirág Gyógyszertár, a Nyomtatvány Papír Írószer Szaküzlet és a Baby Bella. 
A felsőst támogatták: Tolnai Péter képviselő, a Wagner házaspár, (Wagnerné Jasik Henrietta iskolánk némettanára) és Szilágyi András zenész. 
A két farsangot Zsidó Ferenc nyitotta meg és vezette le, aki évtizedek óta önzetlenül vállalja ezt a feladatot. Reméljük még sokáig számíthatunk rá! A bevonuló zenéről Zsidó Zoltán technikus, a discoról pedig Lovas Róbert, iskolánk volt diákja gondoskodott. 
A bálokon újdonság volt a jelmezverseny. Az alsósoknál egy szülőkből álló zsűrinek kellett értékelnie a jelmezeket. Ez elég nehéz feladat volt, hiszen a gyerekek szebbnél szebb jelmezekben vonultak fel. Minden évfolyamból a legötletesebb jelmezesek jutalmat kaptak. 
A győztes osztályok: az 5.B, az 5.C és a 6.B, ahol az osztályfőnök, Dézsiné Németh Ilona is beöltözött és körbevonult a gyerekekkel. A tortáknak nagy sikerük volt, pillanatok alatt elfogyasztották őket a győztes osztályok. Lénárt Istvánné igazgatónő minden jelmezbe öltözött kicsit és nagyot megjutalmazott egy-egy Duplo csokicsomaggal. A csokoládék az önkormányzat segítségével Németországból érkeztek. Köszönjük! 
Mindkét rendezvényen volt műsor is. Az alsóson és a felsősön egyaránt ügyesen szerepelt az aerobic csoport Törzsök Ildikó Fanni vezetésével. Köszönjük munkáját! Mindkét alkalommal volt fergeteges néptáncbemutató is, amit Gera Krisztinának és Gál Lászlónak tartozunk megköszönni. A felsős farsangon a nyolcadikosok is felléptek. A 8.A produkcióját Nagyné Nádor Gabriella, a 8.C táncát pedig Hoffmanné Pozsár Mária segítette. Köszönjük nekik is. Volt még tombolahúzás, konfettieső és disco, ami zajosan vidámra sikerült, a gyerekek legnagyobb megelégedésére. A kicsik fél ötig, a nagyok pedig hatig szórakozhattak felhőtlenül. 
Reméljük jól érezte magát minden résztvevő gyermek és felnőtt egyaránt, és jövőre is megtisztelik mindkét mulatságot jelenlétükkel. 
Bellon Tiborné

Nyugdíjas találkozó
„Elszaladtak az évek felettünk,
Csendes szívvel nyugdíjasok lettünk.
Felnevelve gyermeket, családot,
Nyugdíjasként éljük a világot.”
 /Nyugdíjasok dala/
2005. március 5-én az Eleki Nyugdíjas Egyesület 10-ik születésnapját köszöntöttük a Művelődési Házban. Gróh József bácsi tangóharmonikával, zeneszóval fogadta a vendégeket.
Árgyelán György, a Művelődési Ház igazgatója köszöntötte a meghívott vendégeket, a város vezetőit, a környező községek, városok polgármestereit, nyugdíjas egyesületek vezetőit.
Elek város polgármestere Pluhár László úr üdvözölte az időseket. Köszönetét fejezte ki az alapító tagok, a jelenlegi vezetőség áldozatos munkájáért. Tóth Imre úr Országgyűlési Képviselőnk mindnyájunk tetszésére kifejezte jókívánságát. Legyen: - alacsony a gáz és villanyszámla, magas a nyugdíj számla.
Horváth László Úr a Vasutasok Nyugdíjas Szövetkezetének elnöke hangsúlyozta: a hétköznapi gondok közepette, szükség van egy picit megállni, ünnepelni.
Tájékoztatást kaptunk: „A nagyszülők az unokákért” és az „Élhető, tiszta környezetért” programokról.
Mély tisztelettel, őszinte szeretettel hallgattuk Nedreu Dávidné a mi Marikánk, az Eleki Nyugdíjas Egyesület Vezetőjének beszámolóját, visszatekintést a múltra. 1995. március 8.-án alakult 58 fővel, ma l04 fő tagja van az egyesületnek. Az idősek minden ügye, bajos dolgaikkal örömükkel HAZA jöhetnek.
Azokért akik örökre távoztak közülünk, gyertyát gyújtottunk, rájuk emlékeztünk.
Hurguly Mihály bácsi legidősebb tagunk avatta fel a zászlót. A meghívott nyugdíjas egyesületek szalagját Pluhár Erzsébet / a polgármester felesége/ zászlóanyánk kötötte fel.
Fergeteges táncot mutatott be: Német Tánc együttes és a Pacsirták tánc együttese.
Szombathy János Úr, a Csorvási Nyugdíjas Klub vezetője köszöntötte az időseket, gratulált a 10 éves évfordulóhoz, majd bemutatta a Csorvási Mama Majorett együttest. Végig vastaps kísérte a Mamák táncát. Nagyon szép, csak éppen a térdet kivillantó volt a fellépő kosztümjük.
Balázs Imre köszöntötte a hölgyeket a nőnap alkalmából. Egy-egy cserép virággal kedveskedtek a jelenlévő hölgyeknek. Nagyon finom volt az ünnepi ebéd, a szüli napi torta. Köszönet érte a szakácsoknak, és a cukrászoknak.
Gratulálunk a 10 éves Eleki Nyugdíjas Egyesületnek. Kívánunk mindnyájuknak, erőt, egészséget. Amint énekeltük is végezetül: „Szeressük egymást gyerekek.”

Nemzetközi Családfesztivál 2005
2005. április 16-án, szombaton a Fokoláre Mozgalom Nemzetközi Családfesztivált rendez, hogy a család értékei széles nyilvánosságot kapjanak.
A családfesztivál mind az öt kontinensen, több mint száz országban ugyanazon a napon kerül megrendezésre. A helyi rendezvényeket műholdak és az internet segítségével 90 percre egyetlen interaktív hálózattá kapcsolják össze, hogy a különböző vallású, kultúrájú és nemzetiségű családok életét is bemutathassák.
A családfesztivál célja, hogy bemutassa, milyen alapvető szerepet játszik a család a társadalomban, valamint a béke és az emberek közötti testvériség előmozdításában. A fesztivál alkalmat nyújt a helyi, a nemzeti és a világméretű kezdeményezések bemutatására az egyes országok beszámolóival, az előkészületek során kidolgozott nyilatkozat ismertetésével és művészi produkciók segítségével.
Hazai előkészületek: A fesztivál előkészítésére országszerte fórumok, kerekasztal-beszélgetések, baráti találkozók szerveződtek állami, egyházi és civil szervezetek együttműködésével. Ezek keretében a családok megismerhetik és segíthetik egymást személyes tapasztalataik megosztásával, megerősíthetik meggyőződésüket, hogy a családnak, mint a társadalom legfontosabb sejtjének ma is fontos szerepet kell adni.
Magyarországi helyszínek: Nemzeti Sportcsarnok, 1146 Budapest, Istvánmezei út 1-3., Papp László Sportcsarnok, 6600 Szentes, Jövendő u. 1., ahová elsősorban családokat és fiatalokat várnak, valamint a téma iránt érdeklődő szervezetek képviselőit
A rendezvény védnökei: Mádl Dalma asszony, Dr. Erdő Péter bíboros, prímás, esztergom-budapesti érsek, D. Szebik Imre evangélikus elnök-püspök, a Magyarországi Egyházak Ökumenikus Tanácsának elnöke, Gyulai Endre szeged-csanád megyéspüspök, Dr. Bábel Balázs kalocsa-kecskeméti érsek, Dr. Bölcskei Gusztáv református püspök, a Tiszántúli Egyházkerületi Zsinat lelkészi elnöke, Szirbik Imre Szentes város polgármestere.
A program: Délelőtt hazai résztvevők előadásai hangzanak el, valamint a családok életéről és tevékenységéről szóló beszámolók. Délután mindkét helyszín bekapcsolódik a nemzetközi programba.
Interaktív kapcsolat. A római Capitoliumon 15 órától 16.30-ig megrendezésre kerülő központi rendezvényt az egész világra közvetítik, és az alábbi városok között létesül interaktív kapcsolat: Algír, Toronto, Sao Paulo, Buenos Aires, Stockholm, Brüsszel, Nairobi, Johannesburg, Teherán, Manila, Melbourne, Jeruzsálem, Krasznojarszk. Magyarországon ezt az eseményt a Duna Televízió élő egyenes adásban közvetít.
Bővebb információ: www.ujcsaladok.hu, www.familyfest2005.org, info@ujcsaladok.hu.
Reskovits Ágnes: e-mail: reskovits.agnes@fokolare.hu, telefon: 403-1985, 30/525-4775
Haáz Andrea: e-mail: haaz.andrea@freemail.hu, telefon: 20/584-9730
Helyi szervezés
A család fesztiválra Elek és környékéről is készülünk, de teljesen új módon. A szervezők ötletei alapján nem csak résztvevői, hanem előkészítői is lehetünk ennek a programnak. Ennek kapcsán készült egy segédanyag, ami segítségünkre van, hogy különböző formában, pl.: baráti összejövetelek, kerekasztal beszélgetések, fórumok megszervezésével, beszélgethetünk egy-egy adott témáról.
Eddig kisebb-nagyobb csoportokban találkoztunk, és értékes beszélgetéseket folytattunk a párkapcsolatról, családok helyzetéről, értékeiről, gyermeknevelésről.
A családfesztiválig még egy hónap van hátra, ezért szeretnénk kihasználni ezt az időt, hogy találkozhassunk még egymással.
Durstné Veronka